- Edi Iordănescu va negocia noul contract cu FRF
- Iordănescu a calificat România la EURO 2024
- România – Columbia, marţi, 21:30, în direct pe Antena 1 şi în AntenaPLAY
Marian Aliuţă a anunţat unde ar putea antrena Edi Iordănescu după EURO 2024. Fostul jucător de la FCSB susţine că selecţionerul va renunţa la naţionala României, după competiţia din Germania şi că va alege ţările arabe.
La conferinţa de presă susţinută înainte de meciul cu Irlanda de Nord (1-1), Iordănescu a specificat că negocierile cu Federaţia Română de Fotbal vor avea loc după amicalul cu Columbia, ce se va disputa marţi, de la ora 21:30, live pe Antena 1 şi în AntenaPLAY.
Marian Aliuţă a anunţat unde ar putea antrena Edi Iordănescu după EURO 2024
"Eu cred că Edi Iordănescu își dorește să facă un pas înainte, să antreneze la un club, unde să lucreze zi de zi și cred că își dorește un contract mai mare. Este șansa lui.
Tot printr-o țară arabă cred că se gândește. Cred că își dorește un contract bun pe afară și să aibă continuitate", a spus Aliuţă, citat de sport.ro.
Edi Iordănescu, anunț important despre prelungirea contractului cu echipa națională
Edi Iordănescu a făcut un anunț important despre prelungirea contractului cu echipa națională. Selecționerul României a vorbit despre negocierile cu Federația, pentru un nou contract.
Selecționerul echipei naționale a dezvăluit că se va întâlni, cel mai probabil, după această acțiune cu reprezentanții Federației Române de Fotbal, pentru a discuta despre o nouă ofertă. Totodată, acesta a dat asigurări că "România are prioritate".
"(n.r. A avut loc o discuție pentru prelungirea contractului?) Pentru mine asta nu este o problemă. După cum președintele Federației a spus, după această acțiune vom avea probabil o discuție.
Important este să pregătim cât mai bine aceste două acțiuni, dar și cantonamentul centralizat din Germania. Totul va fi la cel mai bun nivel. Mai departe, vom vedea ce va fi. Dar vă asigur că România are prioritate în sufletul meu, vom vedea și ce gânduri are Federația. Vom vedea ce se va întâmpla cu noile obiective, iar apoi voi lua o decizie.
Eu sunt un om și un antrenor, în mod special, care își asumă responsabilități. Dar pentru a face asta trebuie să văd cum vede Federația continuarea.
Vreau să rămânem concentrați pe ceea ce avem de făcut. Contractul meu e cel mai puțin important acum. E foarte important ce vor face acum băieții, după ce se vor întoarce la club și până în mai", a spus Edi Iordănescu, la conferința de presă premergătoare partidei cu Irlanda de Nord.